text:
Býráðsfundur 28.04.2016 kl. 17.00
Býráðslimir: Tórbjørn Jacobsen, Helgi L. Petersen, Magnus Rasmussen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
30/16: Jóhanna Garðshorn søkir um byggiloyvi til kvist á sethús í Elduvík
-Byggi- og býarskipanarnevndin mælir til at játta byggiloyvi til kvist á sethúsini matr. Nr. 116 í Elduvík, sum smb. býarplaninum liggur í B50 øki, sum er útgreiðað sum “Elstu býlingar” har eldri bústaðir/sethús eru og tí skal umsóknini eisini leggjast fyri býráðið til viðgerðar.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
31/16: Ítróttarstuðulin 2016
Kommunan hevur latið ítróttarfeløgunum stuðul í nógv ár. Seinastu árini er játtanin hækkað, samstundis sum talið av ítróttarfeløgum í kommununi er vaksið nógv. Fyri at kunna søkja um stuðul, skal roknskapur frá feløgunum fylgja við umsóknini.
-Mentanarnevndin mælir til at útluta stuðulin eftir býtislyklinum, sum varð gjørdur í 2012.
-Býráðið hevur á fundi 28/04-2016 samtykt at taka undir við tilmælinum frá Mentanarnevndini.
32/16: Samskipari til mentanarøkið
Kommunan hevur seinastu árini gjørt stórar íløgur á ítróttar- og mentanarøkinum við Løkin og metir Mentanardeildin, at tíðin er komin at samskipa virksemið í kørmunum betur.
Meðan Skúlin við Løkin við kvøldskúla og musikkskúla hava fastar karmar kring virksemi sítt, og Bókasavnið er í fremstu røð, tá um mentanartiltøk ræður, so manglar ein yvirskipað samskipan á ítróttar- og mentanarøkinum.
Mentanardeildin mælir til at lýst verður eftir samskipara til ítróttar- og mentanarøkið við Løkin, soleiðis at viðkomandi kann byrja eftir summarferiuna.
-Mentanarnevndin mælir til at leggja málið fyri býráðið til støðutakan.
-Býráðið hevur á fundi 28/04-2016 samtykt at seta ein bólk, mannaður við borgarstjóranum, formanninum í Mentanarnevndini, Mentanarleiðaranum og Starvsfólkaleiðaranum, til tess at koma við einum endaligum uppskoti um innihaldið í starvinum sum samskipari á Mentanar- og ítróttarøkinum til næsta regluliga fund hjá Mentanarnevndini.
33/16: Áheitan um at flyta gongugøtu niðan í hagan, soleiðis at áin millum Leitisveg 101 og 103 kann verða varðveitt.
Tóta Árnadóttir heitir á kommununa um at friða ella varðveita ánna, sum rennur sunnan fyri sethús teirra og heldur at flyta eina ætlaða gøtu niðan á nýggju útstykkingina, norður um hús teirra.
Tekniska deild metir tað ikki neyðugt at friða økið um ánna, men at áin ístaðin kann varðveitast, tí møguligt er at brúka aðrar geirar til gøtuna.
-Byggi- og býarskipanarnevndin tekur undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
34/16: Ársroknskapur hjá Skálafjarðar Sløkkiliði fyri 2015
Ársroknskapurin er góðkendur í Tilbúgvingarnevndini. Parturin hjá Runavíkar kommunu fyri 2015 er 1,1 mió. kr.
Fíggjarleiðarin mælir til at góðkenna roknskapin hjá Skálafjarðar Sløkkiliði fyri 2015.
-Fíggjarnevndin mælir til at góðkenna roknskapin.
-Býráðið hevur á fundi 28/04-2016 samtykt at taka undir við tilmælinum frá Fíggjarnevndini.
35/16: Umsókn frá Skála Ítróttarfelag um at fáa lagt vatn til skýlið við fótbóltsvøllin
Skála Ítróttarfelag heitir á kommununa um at leggja ein vatnleiðning oman til áskoðaraskýlið við fótbóltsvøllin.
Fyri at fáa nokk av trykk á vatninum, má kaðal førast frá Hórheiðum og metir Tekniska deild, at hetta kann gerast fyri 100.000 kr.
-Mentanarnevndin mælir til at málið verður tikið til viðgerðar í samband við fíggjarætlanina fyri 2017 og heitir á Teknisku deild at kanna kostnaðin nærri.
-Býráðið hevur á fundi 28/04-2016 samtykt at beina málið aftur í Mentanarnevndina til viðgerðar.
36/16: Barnaansingartørvur og loysn aftaná summarferiuna.
Seinastu árini hevur tørvurin á barnaansing verið støðugt vaksandi og neyðugt hevur verið at økja um ansingarplássini. Í løtuni er ein fyribils loysn við vøggustovu í niðaru hæddini í Søldarfjarðar skúla, sum ætlandi skal niðurleggjast tá Søljuhjarta er liðugt innrættað í summar. Men sum útlitini síggja út nú, mangla pláss um vøggustovan í skúlanum heldur uppat.
-Sosiala nevnd heitir á Mentanarnevndina um loyvi til framhaldandi nýtslu av niðaru hæddini í Søldarfjarðar skúla til barnaansing og metir samstundis, at tað verður neyðugt at meta um hvar og hvussu økið skal útbyggjast í framtíðini.
-Býráðið hevur á fundi 28/04-2016 samtykt at beina málið aftur í Sosialu nevnd og Mentanarnevndina.
37/16: Eftirmeting og støðutakan til sendingina “Brúgvin” á R7.
Síðan februar hevur ein roynd verið gjørd at senda eina tímalanga sending um vikuna á útvarpsrásini R7, um tað ið rørir seg í kommununi.
Ein redaktión, mannað við kommunalum starvsfólki og borgarstjóranum, hava higartil staðið fyri sendingini.
-Mentanarnevndin mælir til at sendingin heldur áfram og mælir til at ein uttanhýsis redaktørur verður settur at hava høvuðsábyrgd av sendingini.
-Býráðið hevur á fundi 28/04-2016 samtykt at taka undir við tilmælinum Mentanarnevndini.
38/16: Bygdafelagið OYÍF søkir um at gera ein multivøll í Skúlagarðinum í Oyndarfirði.
Oyíf søkti á sumri 2015 um loyvi at gera ein vøll niðanfyri vegin við skúlan og ynskja nú at broyta umsóknina til heldur at umfata sjálvan skúlagarðin.
Ætlanin er at arbeiðið skal gerast sjálvboðið, men spyrja tey eisini um kommunan er sinnað at bera ein part av kostnaðinum.
Tekniska deild vísir á, at kommunan hevur gjørt vallir í økjum og bygdum og metir tað ikki rætt at játta fígging til nr. 2 vøll í somu bygd, áðrenn komið er á mál í øllum bygdum.
-Byggi- og býarskipanarnevndin mælir til at játta umsóknini um at gera multivøll í skúlagarðinum, men av tí at peningur ikki er avsettur til endamálið og heldur ikki á langtíðarætlanini, mælir nevndin frá at veita fíggjarligan stuðul til ætlanina.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini og at málið verður lagt fyri Skúlastýrið og Staðbundnu nevndina til ummælis.
39/16: Ídnaðargrundstykki á Lambareiði, norðan fyri BBR Service
Økið á Lambareiði er útlagt sum D7 øki – Ídnaðarøki. Landsverk eigur ein bygning og BBR eitt bilverkstað, hesi eiga eisini grundstykkini. Kommunan eigur økið frá BBR og norðureftir, eisini stykkið, har Ambulansatænastan heldur til.
Uppá fyrispurning sigur Sløkkiliðið, at økið ikki er áhugavert til eina komandi brandstøð, tí tað liggur ov langt frá tættast bygda økinum.
Tekniska deild metir, at talan kann verða um eitt byggiøki stórt 2.500-3.000 m2, sum kann verða til 1-2 ídnaðargrundstykkir.
-Byggi- og býarskipanarnevndin mælir til, at Tekniska deild arbeiðir víðari við samlaða økinum frá BBR og norðureftir.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
40/16: Býarplansbroyting í Saltangará, vestan fyri vatnbrunnarnar
Býráðið samtykti í 2013 at broyta býarplanin fyri ein lítlan part av økinum vestan fyri vatnbrunnarnar í Saltangará, soleiðis, at ein geiri uml. 100 m2 til støddar verður broyttur frá E2-øki til B-øki. Broytingin varð ikki gingin á møti fyrst í Fiskimálaráðnum, sum tá umsat býarplansmál og síðan í Heilsu- og Innlendismálaráðnum sum nú umsitur økið.
-Byggi- og býarskipanarnevndin mælir til at taka avgerðina hjá HIMR til eftirtektar.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
41/16: Landsvegurin, sum í landsvegaætlanini er lagdur at verða omanfyri bygdirnar frá Runavík inn á Lambareiði.
Tekniski leiðarin hjá kommununi hevur tosað við Landsverk um at fáa landsvegin omanfyri bygdirnar av Lambareiði út til Runavíkar tiknar burtur úr býarplaninum og varð niðurstøðan tann, at kommunan skal senda umsókn til Landsverk og annars fyrireika býarplansbroytingina.
-Byggi- og býarplansnevndin mælir til at strika landsvegin í býarplaninum.
-Býráðið hevur á fundi 28/04-2016 samtykt at broyta ein part av E2-økinum omanfyri vatnbrunnarnar til B-øki. Málið um landsvegin verður beint aftur í Byggi- og býarskipanarnevndini.
42/16: Býarplansbroyting – Fjøran á Glyvrum frá Bakkafrost til Langanes
Økið frá Bakka og inn ímóti Langanesi er nú einasta stað, har fjøran ikki er løgd undir útfyllingar í samband við vegir og havnir líka av Saltnesi og inn á Bakka.
Tilmæli frá Teknisku deild: Lendið omanfyri bakkan er útlagt sum E1-øki (landbúnaðarøki) og verður mælt til, at teksturin í byggisamtyktini verður broyttur, so loyvt verður at gera gøtur og “rekreativ anlæg” í økinum (mál 45/16)
Fjøran hevur onga ámerking og verður mælt til at broyta hana til F-øki, sum friðað øki við undirtekstinum Alment fríøki. Mælt verður til at broyta tekstin soleiðis, at fríløtuøki verða loyvd (mál 45/16)
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
43/16: Býarplansbroyting – Matr. nr. 210 á Skála
Matr. Nr. 210a á Skála liggur í býarplaninum sum E1-øki og hevur ætlanin verið at hava ein geira millum grundstykkini.
Tekniska deild metir tað ráðiligt at lata eitt grundstykki til sethús burtur av norðara partinum av stykkinum, soleiðis at uml. 6m verða eftir til ánna og møguligar framtíðar installatiónir í lendinum.
Tekniska deild mælir til, at eitt øki uml. 22m breitt verður broytt frá E1-øki til B22-øki.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
44/16: Býarplansbroyting – Víðkan av økinum norðan fyri Bakkafrost
Í samband við víðkan av havnarøkinum á Bakka, er grótfyllan komin norður um tað øki, sum er avsett í býarplaninum til D4-øki, tí verður mælt til, at broyta býarplanin soleiðis, at D4 verður víðka uml. 20m norðureftir.
-Byggi- og býarskipanarnevndin mælir til at víðka D4-øki inni á Bakka uml. 20m norður eftir.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
45/16: Broyting í byggisamtyktini – Byggilinjur við landsveg
Í galdandi byggisamtykt er ikki samsvar millum bygging og krøvini frá Landsverk fyri frástøðu í samband við bygging framvið landsvegi.
Tekniska deild mælir til at kommunala byggisamtyktin verður broytt soleiðis, at teksturin í samband við bygging framvið landsvegi verður broyttur til: -samsvarandi alment góðkendum korti frá Landsverki.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
46/16: Broyting av byggisamtyktini fyri E1-øki
Tekniska deild mælir til at broyta tekstin fyri E1-øki soleiðis, við at leggja hesi bæði pkt. afturat tekstinum.
- Fríløtu øki (rekreativt område)
- Gøtur
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
47/16: Broyting av byggisamtyktini fyri F-øki
Tekniska deild mælir til at broyta tekstin fyri F-øki soleiðis, við at leggja eitt pkt. afturat tekstinum.
- Fríløtu øki (rekreativt område)
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini.
48/16: Eykajáttan – Nýggj tekja til Ítróttarhøllina á Skála
Tá fíggjarætlanin fyri 2016 varð løgd, var játtanin til gólv og tak til Ítróttarhøllina ov lítil og vísir tað seg, at takið er val dýrari enn mett, serliga tí arbeiðið við dúki undir tekjuna varð mett ov lágt og arbeiðið við at taka asbest takið burtur ikki varð tikið við.
Tekniska deild mælir til eina eykajáttan áljóðandi 700.000, soleiðis at bæði gólvið og takið á ítróttarhøllini á Skála kunnu verða skift í ár.
-Fíggjarnevndin mælir til alt játta eina eykajáttan áljóðandi kr. 700.000 kr til takið á Ítróttarhøllini.
-Býráðið hevur á fundi 28/04-2016 samtykt at taka undir við tilmælinum frá fíggjarnevndini.
49/16: Eykajáttan – Vatnveitingin av Skála
Nú arbeiðið at leggja vatn um fjørðin er um at verða liðugt og kostnaðurin uppgjørdur, vísir tað seg at tørvur er á eini eykajáttan uppá 3.740.000 kr (tá er íroknað 440.000 kr sum vóru avsettar í 2015, men ikki brúktar). Har umframt viðtók býráðið í februar at leggja vatn út eftir Mýrunum til Rituvíkar, nú SEV er farið undir at grava eina grøv fram við vegnum og møguleiki er at leggja vatnleiðingina í somu grøv, fyri ein væl minni kostnað, enn um kommunan skuldi gjørt tað sjálv. Kostnaðurin fyri hetta er 700.000 kr.
Tekniska deild mælir til at játta 4.400.000 kr til vatnveitingina.
Tekniska nevnd mælir til at taka undir við tilmælinum frá Teknisku deild og heitir á fíggjarnevndina um at útvega eina eykajáttan áljóðandi 4.400.000 til endamálið.
-Fíggjarnevndin mælir til alt játta eina eykajáttan áljóðandi kr. 4.4 mió. kr. til vatnveiting.
-Býráðið hevur á fundi 28/04-2016 samtykt at taka undir við tilmælinum frá fíggjarnevndini.
50/16: Eykajáttan til umbygging av Heilsudeplinum í Runavík
Sosiala deild vísir á, at í samband við at tá fíggjarætlanin varð løgd, vóru 300.000 kr avsettar fyri 2016 til umbygging av Heilsudeplinum og at avtalað varð, at restin (av fíggingarpartinum hjá Runavíkar kommunu) skuldi útvegast við eykajáttan. Nú er arbeiðið komið væl áleiðis og mælir Sosiala deild til, at veita eina eykajáttan áljóðandi kr. 700.000 kr til umbyggingina.
Nes kommuna hevur útvega fígging til sín part av umbyggingini.
-Sosiala nevnd hevur samtykt at beina málið um eykajáttan til fíggjarnevndina.
-Fíggjarnevndin mælir til alt játta eina eykajáttan áljóðandi kr. 700.000 kr Heilsudepilin.
-Býráðið hevur á fundi 28/04-2016 samtykt at taka undir við tilmælinum frá Sosialu nevnd og fíggjarnevndini.
51/16: Eykajáttan til Skálafjarðarsamstarvið
Í tveimum umførum í 2015 hava kommunurnar í Skálafjarsamstarvinum verið noyddar at veita eykajáttan til rakstur av Økistænastuni við Skálafjørðin, tí játtanin frá landinum ikki rakk til, hóast økið varð rikið á sama hátt, sum undan yvirtøkuni.
Játtanin frá løgtinginum uppá 3.3 mió. kr. er ikki tikin við í fíggjarætlanini hjá kommununum fyri 2016
Leiðslan fyri Økistænastuna við Skálafjørðir vísir á, at bygningarnir treingja til ábøtur, umframt at fleiri rakstrartól treingja til at verða skift út. Leiðslan mælir til, at hesin peningur verður játtaður til viðlíkahald, umbygging og útvegan-/útskifting av rakstrartólum, sum stórur tørvur er á.
-Sosiala nevnd mælir til at taka undir við áheitanini frá leiðsluni fyri Økistænastuna við Skálafjørðin um at tær 3,3 mió. kr. verða brúktar til íløgur, ábøtur og broytingar í Skálafjarðarsamstarvinum.
-Fíggjarnevndin mælir til at taka undir við tilmælinum frá Sosialu nevnd.
-Býráðið hevur á fundi 28/04-2016 samtykt at taka undir við tilmælinum frá Sosialu nevnd og fíggjarnevndini.
52/16: Innkomin tilboð til víðkan av kirkjugarðinum á Skála
Tekniska deild: 2 tilboð eru innkomin uppá víðkan av kirkjugarðinum á Skála. Avsett varð á fíggjarætlanini fyri 2015 til arbeiðið, men hesin peningur varð ikki brúktur.
Tilboðini liggja væl omanfyri metingina og hevur Tekniska deild havt samráðingar við arbeiðstakaran, ið hevði lægra tilboðið, um einans at gera “moldarbeiði” í ár og at játtanin, sum ikki varð brúkt í 2015 (kr. 480.000) verður veitt sum eykajáttan í 2016.
-Byggi- og býarskipanarnevndin mælir til at taka undir við tilráðingin frá Teknisku deild.
-Fíggjarnevndin mælir til at veita 480.000 kr í eykajáttan til útbygging av kirkjugarðinum á Skála.
-Býráðið hevur á fundi 28/04-2016 samtykt at taka undir við tilmælinum frá Byggi- og býarskipanarnevndini og fíggjarnevndini.


c: text/html

text:
- Hetta er ein sensatión. Vit hava fingið stig móti einum landið við yvir einari milliard fólkum, og einum árgangi, sum er eitt ár eldri enn okkara, sigur Áki Johansen við heimasíðuna hjá Fótbóltssambandi Føroya.
Føroyska liðið hevði tað annars trupult í dag. Spælararnir hjá Kina vóru væl fyri og løgdu okkara undir stórt trýst. Móti bæði Íslandi og Noreg slapp føroyska liðið at spæla bóltin runt í verjuni, men í dag var øðrvísi. Kina trýsti frá byrjan.
Føroyska liðið tóktist nakað tungt í mun til hinar dystirnar, men verjan stóð væl. Tað var ikki fyrr enn í seinna hálvleiki, at Kina kom á odda. Vælspælandi liðskiparin hjá kinverjum, Mohemaiti Naibijiang, rak framvið trimum av okkara, áðrenn hann spældi bóltin fyri føturnar á Xiangyu Tian, sum legði Kina á odda.
Í seinna hálvleiki gjørdi føroyska liðið fleiri útskiftingar, har millum annað Bergur J. Poulsen kom á vøllin. Samstundis skifti Áki Johansen spælskipan, so okkara høvdu tríggjar í miðverjuni. Tað tóktist at geva føroyska liðnum luft eina løtu.
Í yvirtíðini fekk føroyska liðið hornaspark. Allir spælararnir vórðu sendir fram. Ein av teimum var Bergur J. Poulsen, sum hegnisliga fekk stútað bóltin í málið til stóra gleði fyri spælarar, venjarar og áskoðarar.
Við javnleikinum hava Føroyar og Kina eitt stig í part, men føroyska U17-landsliðið endaði við betri málmuni og endar á triðja plássi. Tað merkir, at Føroyar skulu spæla plaseringsdyst um 5. plássið, sum verður móti Svøríki. Tann dysturin verður leygardagin kl. 11:00.
Føroyar U17 - Kina U18 1-1 (0-0)
0-1: Xiangyu Tian
1-1: Bergur J. Poulsen
Frá heimasíðuni hjá FSF

robotstxt: allowed

filter: keep


text:
Tíðindaskriv
05.12.2017 - 16:11
Tíðindi > Samfelag & Politikkur > Heilsuverk (fyristingarligt)
Krabbameinsfelagið frætti um miðjan november, at Landssjúkrahúsið fór at gera broytingar í viðgerðargondini hjá teimum, sum hava ella hava havt bróstkrabba. Vit frættu tað ikki frá Landssjúkrahúsinum, men aðrar vegir. Serliga frá ørkymlaðum sjúklingum.
Felagið setti seg í samband við stjóran á Landssjúkrahúsinum, sum beinanvegin fekk kunnandi fund í lag millum sjúkrahúsið, landsstýriskvinnuna í heilsumálum og Krabbameinsfelagið.
Fundurin var 30. november, hósdagin í síðstu viku. Tá ið fundurin var av, var greitt, at Landssjúkrahúsið ætlar, at viðgerðargongdin, sum hon er nú, verður broytt. Landssjúkrahúsið er í samráðingum um aðrar loysnir, men tað bar ikki til at fáa greitt at vita, hvussu tær fara at verða skipaðar og hvar. Landssjúkrahúsið ætlar at fáa avtalu um, at tey, sum eru í eini viðgerðargongd, halda fram á sama hátt sum nú. Tó var greitt, at slík avtala er ikki komin í lag enn.
Hetta er ikki fyrstu ferð, at ófriður er í sambandi við bróstkrabbviðgerðina. So seint sum á heysti í 2016 var eisini ófriður. Tað er stak óheppið og skapar óneyðugan ótta millum sjúklingar og avvarðandi. Krabbameinsfelagið átalaði tá og átalar aftur nú, at Landssjúkrahúsið hevur slíkt arbeiðslag.
Tá ið Landssjúkrahúsið ger av, at onnur avtala skal verða gjørd, so má og skal Landssjúkrahúsið tryggja sær, at nýggja avtalan er minst líka góð, sum galdandi avtala. Landssjúkrahúsið skal leggja skiftið soleiðis til rættis, at sjúklingurin ongantíð merkir tað sum eitt afturstig. Eingin ivi skal vera um, hvussu mannagongdin er í skiftinum og eisini eftir skiftið.
Í Føroyum skulu vit fáa sjúkuviðgerð, sum er á sama stigi sum í okkara grannalondum, og bíðitíðin skal vera so stutt, sum yvirhøvur til ber. Samstarvið, sum føroyska heilsuverkið hevur við onnur, skal vera so væl skipað, at sjúklingurin altíð kennir seg at vera í góðum hondum og eisini veit, hvar hann kann venda sær. Alt samdøgrið.
Tær, sum hava verið í viðgerð fyri bróstkrabba seinnu árini, hava kent seg at vera í góðum hondum, bæði fakliga og eisini, tá ið talan er um umsorgan.
Vit heita staðiliga á heilsuverkið at arbeiða soleiðis, at tað eisini verður soleiðis í tíðini, sum kemur. Fyri tey, sum eru í viðgerð fyri bróstkrabba, og eisini fyri allar aðrar sjúklingar í føroyska heilsuverkinum.
- Krabbameinsfelagið


text:
Burturkast
Fugloyar Kommuna hevur bingjur frá IRF, sum verða tømdar eftir tørvi. Bingjurnar eru á Kirkju og í báðum býlingunum í Hattarvík.
Í 2018 samtykti kommunustýrið, at viðurskiftini viðvíkjandi ruskinnsavning, skulu skipast betri. Hetta verður gjørt soleiðis, at ruskbingjurnar, sum eru staðsettar í Hattarvík og á Kirkju, verða fluttar í grótbrotið, sum liggur omanfyri Hattarvík, og kemur hetta økið frameftir at verða ruskplássi í Fugloynni. Umstøðurnar verða somuleiðis gjørdar hóskiligar og umhvørvisvinarligar.
Øll hús á Fugloynni hava fingið eitt ruskílat frá Fugloyar kommunu, og skal hetta nýtast í samband við alt húsarhaldsburturkast. Fólk sum eru skrásett í kommununi, fáa útflýggjaðar rusksekkir eftir tørvi frá kommununi.
Fólk sum hava hús, men ikki eru skrásett sum borgari í kommununi, fáa eisini útflýggja sekkir, mótvegis einum gjaldi uppá kr. 50,00 fyri hvønn sekk.
REGLUR UM INNSAVNING
Á aðafundi tann 3. mai 2007 samtykti IRF ”Reglur um innsavnin av ruski frá húskjum í limakommununum”.
Reglurnar lýsa nágreiniliga, hvussu arbeiðsviðurskiftini hjá ruskinnsavnarunum eru skipað. Hesar reglur eru strangari enn ”Reglugerð um ruskinnsavning”, sum Arbeiðseftirlitið gjørdi í 1994.
Stativið á røttum stað
Posastativið stendur úti á sjónligum stað, og sum høvuðsregla á stytstu leið millum atkomuveg og húsini, tó í mesta lagi 20 metrar frá atkomuvegi. Bert ein støða skal vera á hvørjari ogn.
Støðan skal vera soleiðis, at tað er møguligt at koma heilt fram at stativinum við t.d. sekkjavogni, at stativið stendur á sløttum, soleiðis at posin kann takast uttan trupulleikar, og at posin kann takast og flytast uttan vanda fyri vanlukku ella heilsuskaða.
Ruskið
Rusk má ikki koyrast leyst í ruskposan, men skal vera innballað ella í posa. Blæur, bind o.l. skulu altíð vera í afturlatnum plastposa, áðrenn tey verða latin í ruskposan.
Posin fullur
Posin er at rokna sum fullur, tá ið 20 cm eru eftir upp til kantin. Serligur dentur verður lagdur á, at posin ikki er skræddur, og at posin ikki vigar meira enn 20 kg.
Leiðin millum bil og stativ
Gonguleiðin millum ruskstativi og ruskbilin skal vera soleiðis háttað, at flutningur av ruskposa kann fara fram uttan vanda. Gonguleiðin skal vera sløtt og føst, uttan at vera hál, ljós, rein og ruddilig, og ruddað fyri kava og ís.
Portur, lúkur e.l. skulu kunna standa í opnari støðu, og vera nóg breið og høg til at flutningurin kann fara fram uttan vanda.
Ruskinnsavnarin letur portur, lúkur o.t. aftur, tá ið farið verður av ognini.
Dettur rusk niður, tá ið posin verður tikin, tekur ruskinnsavnarin hetta upp og beinir tað burtur, treytað av at krøvini í pkt. 4 eru fylgd.
Posin ikki tikin
Verður ruskposin ikki tikin, skal ruskinnsavnarin boða frá hesum við einum fráboðanarlepa, sum hann leggur í postkassan ella á annað hóskandi stað.


text:
Útbúgving er góð fyri statskassarnar, eisini tá hædd verður tikin fyri høgu útreiðslunum til útbúgvingarstuðul og undirvísing, vísir kanning hjá Arbejderbevægelsens Erhvervsråd.
Tað er góð forrætning at taka eina útbúgving, bæði fyri tann einstaka og fyri samfelagið, er niðurstøðan frá kanning hjá Arbejderbevægelsens Erhvervsråd. Vælstandurin økist, skattainntøkurnar økjast og færri útreiðslur til almannaveitingar, er avleiðingin av, at fólk fáa útbúgving. Tann einstaki fær somuleiðis eitt meira regluligt arbeiðslív og hægri inntøku.
Tann útbúgvingin, sum kastar mest av sær til samfelagið er læknaútbúgvingin. Fyri hvønn lækna, sum verður útbúgvin forvinnur samfelagið 14.8 mió. kr. Løgfrøði- og búskaparútbúgvingarnar geva somuleiðis eitt stórt avkast, sum liggur millum 11,8 og 12,9 mió. kr. Til samanberingar so kasta t.d. frisør- og kostmetologútbúgvingin minni enn eina mió. kr. av sær yvir eitt arbeiðslív, vísa tølini.
Cheføkonomur Mads Lundby Hansen frá Cepos heldur, at útrokningarnar frá Arbejderbevægelsens Erhvervsråd, eru eitt signal um at arbeiðast má miðvíst ímóti, at fleiri fáa sær útbúgving, og at tað eigur at gerast greitt fyri teimum ungu, hvør avleiðingin er av ikki at gera tað. Hetta er m.a. útlit fyri arbeiðsloysi og lágari løn.


text:
Loðpílur
Loðpílur (Salix lanata) er ein lágvaksin, leyvfellandi runnur av pílafamiljuni. Hann er eyðkendur við sínum hvílodnu bløðum á báðum síðum. Loðpílur blómar tíðliga, fyri leyvskot á vári. Hann er einkyndur, hann- og honplantur hvør sær. Blómurnar eru langir, ljósagulir reklar. Loðpílur er stundum krúpandi, stundum upprættur har hann fær frið, upp til 1,5 - 2 m hædd.
Upprunaøki: Loðpílur finst í Norðureuropa og Norðurasia, frá Íslandi heilt eystur til Siberia, men vegna seyðabit er hann nú sjáldsamur í Føroyum og Skotlandi. Eitt undirslag, Salix lanata richardsonii finst í Norðuramerika, men hvørki hesin ella Salix lanata finst í Grønlandi.
Loðpílur í Føroyum: Nú er loðpílur bert funnin í fáum støðum i Føroyum, í t.d. Streymoy Kalsoy og Borðoy, men talið av plantum í hesum støðum, óatkomuligt fyri seyði, ber boð um, at hann hevur verið vanligur vøkstur, áðrenn seyður kom til landið. Føroyski loðpílurin er ein krúpandi runnur, hvørs greinar liggja 1 til 2 m fram eftir jørð, fyri síðani at benda teir síðstu 20-30 cm upp í loft; og bløðini her gerast ikki so loðin sum aðrastaðni, t.d. í Noregi.


text:
Til Íslands á venjingarlegu
Í morgin, fríggjadagin 5. oktober, fer føroyska ungdómslandsliðið til Reykjavíkar, har tað um vikuskiftið verður skipað fyri felags venjingarlegu saman við íslendskum ungdómsspælarum. Vant verður tvær ferðir fríggjadagin og tvær ferðir leygardagin, og sunnudagin er kapping á skránni.
Føroyska ungdómslandsliðið hevur fyrireikað seg við venjingarlegum her heima, og nú verður spennandi at máta seg við íslendskar spælarar. Føroyar og Ísland hava eftir hondini eina drúgva innanhýsis søgu í borðtennis, og londini hittast framvegis á hvørjum ári eitt nú í Arctic Open.
Longri hevur verið ímillum, at ungdómsspælarar frá hesum báðum vinartjóðunum hava hitst, men hetta samstarvið við felags venjingarlegu, ið nú er fingið í lag, er eftir ætlan afturvendandi og skal vera við til at skumpa hesar báðar lutfalsligu lítlu borðtennistjóðirnar fram á leið.
Hópurin:
Ári Fríðason Jensen (Tór)
Rói Seyer Hjaltason (Tór)
Victoria Debes (TBF)
Høgni Heinason (Tór)
Sólja Hilduberg Djurhuus (Tór)
Aron Frankieson Knudsen (Tór)
Julian Frankieson Knudsen (Tór)
Marin Elisabet Poulsen (TBF)
Anja Wongwai (TBF)
Heri Lava Láadal (Tór)
Tórur Eið Eliasen (Tór)
Britt Michelsen (TBF)
Venjari: Pætur Albinus


text:
Orð og lag: Blátt Gras
Lat meg liva tá stormarnir ýla.
Lat meg liva tá sólin sær.
Lat meg liva um fjøllini dvína.
Lat meg liva tá lívið lær.
Tí eg livi tá tú ert hjá mær,
í ljósi av kærleikanum.
Eg livi og sálin styrki fær
eina, eina hjá tær.
Lat meg enn eina ferð sita
Og hvíla meg við barmin tín.
Lat meg kenna tín hita,
lat meg vita, at tú ert mín.
Lívið er okkara gáva.
Lívið er títt og mítt.
Vit liva hóast vit snáva,
tí at vit byggja nýtt.
Ja, lat okkum tí standa saman
Og elska hvønn annan í dag.
Henda gáva er dýrabar,
lat meg liva við tær.


text:
Streymprísurin hækkar 25 oyru fyri kilowatt-tíman
SEV hevur havt nærum 100 milliónir krónur í halli seinastu tvey árini
Nógv bendir á, at streymprísurin fer hækka munandi á nýggjárinum.
Sosialurin sigur seg vita frá keldum í kommununum, sum eiga SEV, at ætlanin er at hækka el-prísin 25 oyru fyri kilowatt-tíman. Tað merkir, at prísurin fer upp um tvær krónur fyri kilowatt-tíman, tá meirvirðisgjaldið er íroknað. Hækkingin er meiri enn 18 prosent.
Hákun Djurhuus, stjóri í SEV, vil hvørki vátta ella avsanna tíðindini, men vísir á, at málið kemur til viðgerðar á aðalfundi í næstum.
Áðrenn SEV sleppur at hækka prísin, skal Elveitingareftirlitið geva loyvi til tess. Samskifti er í løtuni millum SEV og Elveitingareftirlitið um fíggjarætlanina hjá SEV.
Raksturin hjá SEV hevur havt stórt hall seinastu tvey árini. Í fjør var hallið 57 milliónir krónur, og í ár verður hallið meiri enn 40 milliónir krónur.
Hákun Djurhuus sigur við Sosialin, at SEV hevur stór lán, og lánveitararnir krevja, at javnvág fæst í raksturin.


text:
Ókeypis skeið í makeup, hár- og húðrøkt
Ókeypis skeið í makeup, hár- og húðrøkt
Skeið í makeup, hár- og húðrøkt verður mánakvøldið 6. december kl. 18.15 í The Body Shop í SMS, tiltakið er ætla fyri kvinnur, ið eru í viðgerð fyri krabbamein.
Asloy og Noomi frá The Body Shop fara at greiða frá um húðrøkt og makeup. Hjá summum kann húðin broytast og gerast sartari. Tískil er gott at vita, hvussu húðin skal røktast rætt. Makeup kann gera, at daglidagurin kennist lættari, av tí tú følir teg frískari við einari lættari makeup.
Fríðgerð frá Salong Fríðgerð fer at greiða frá, um hvørjir møguleikar eru, nú tú missur hárið; skalt tú hava parykk, hvussu bindir tú turruklæðið uppá ein smartan máta, hvørjar húgvur eru at fáa og hvussu røktar tú hárbotnin? Ja, spurningarnir eru nógvir, og Frígerð fer at geva tær íblástur til tín tørv.
Skeiðið er ókeypis.
Tilmelding er seinasta lagi 5. december hjá The Body Shop á telefon 319505 fartelefon 519505 ella ring til Salong Fríðgerð telefon 511545
Verið vælkomin


text:
Umsókn um fíggjarligan stuðul úr Hjálpigrunninum hjá Krabbameinsfelagnum
Krabbameinsfelagið kann veita fíggjarligan stuðul, m.a. úr hjálpargrunni felagsins.
Hjálpargrunnurin verður stjórnaður av einari 3-manna nevnd. Formaðurin í Krabbameinsfelagnum er fastur limur og ein av nevndarlimunum skal verða lækni. Krabbameinssjúklingar kunnu fáa fíggjarligan stuðul úr Hjálpargrunninum hjá felagnum, um peningur er tøkur í grunninum.
Stuðul kann verða veittur til sjúkligar, sum innanfyri 2 ár, hava verið í viðgerð fyri krabbamein. Umsøkjarin skal vera búsitandi í Føroyum. Stuðul kann søkjast m.a. til ferðaútreiðslur, hvíldarheimsuppihald og tá ein vegna sjúkuna, fær eyka útreiðslur ella vánaligar fíggjarumstøður.
Stuðulin, áljóðandi kr. 2.000,-, verður veittur eina ferð, og bert, um peningur er tøkur í grunninum.
Umsøkjarin skal, um nevndin fyri grunnin krevur hetta, geva upplýsingar, um fíggjarligu og sosialu støðu sína, og møguliga hjúnarfelagsins.
Nevndin kann krevja, at upplýsingarnar verða váttaðar av avvarandi mynduleika.
Heinta umsóknarblað her
Í sambandi við umsókn eru tygum væl komin at ringja tlf. 31 79 59, tá
Ráðgevingarstovan hevur telefontíð frá kl. 13.00 - 15.00 gerandisdagar.


text:
Semja millum Føroya Lærarafelag og Fíggjarmálaráðið
1. Sattmálaskeið og lønarhækkingar
Verandi sáttmáli verður endurnýggjaður frá 1. oktober í 2017 til 1. oktober 2019.
• Tann 1. oktober í 2017 hækkar mánaðarlønin 2,3%
• Tann 1. oktober í 2018 hækkar mánaðarlønin 2,5%
2. Í § 5 í sáttmálanum verður sett nýtt slk. 2, soljóðandi:
• “ Lærari, sum hevur setanarbrot minni enn 0,5 í skúlanum, men hevur meira enn hetta samanlagt við aðrari setan í forskúlanum ella fólkaskúlanum, fær roknaðan fullan starvsaldur”.
• Verandi stk. 2. verður stk. 3.
3. Álitisfólkaskipanin er dagførd sambart hjáløgdum skjali.
4. Fyri nýútbúnan lærara, sum fyrsta ári er í starvi, fær nýútbúni lærarin játtaðar 40 tímar. Hesir tímar skulu nýtast til samstarv við akkerslærara, sum er vegleiðari hjá nýbyrjaða læraranum.
5. § 8 um barnsferð verður orðað soleiðis:
Lærari, ið er við barn, eigur at siga stovninum frá í minsta lagi 3 mánaðir fyri metta føðing.
Stk. 2. Lærari hevur rætt til barsilsfarloyvi við løn 4 vikur undan mettari føðing og í 24 vikur eftir føðing, t.e. 28 vikur tilsamans.
Stk. 3. Prógvar lærari við læknaváttan, at hon er óarbeiðsfør 4 vikur ella fyrr undan mettari føðing, verður hetta roknað sum valig sjúka, og lærarin hevur tá rætt til løn undir sjúku. Tá ið 4 vikur eru eftir til metta føðing, verður farið frá løn undir sjúku til barsilsfarloyvi við løn, sbr. stk. 2. Samlaða barsilsfarloyvi við løn er farmvegis 28 vikur.
Stk. 4. Umframt nevndu sømdir kann lærari fáa farloyvi við løn alla viðgongutíðina, um hon við læknaváttan prógvar, at tað fyri fostur ella hana sjálva stendst heilsuvandi av at vera í starvinum.
Stk. 5. Frá 14. viku eftir føðing kunnu foreldrini býta rættin til barsilsfarloyvi við løn ímillum sín.
Stk. 6. Lærari, ið ættleiða barn, hava rætt til fráveru við løn í upp til 4 vikur áðrenn, tey fáa barnið, og í 24 vikur tilsamans. Foreldrini kunnu býta rættin til fráveru við løn ímillum sín. Rætturin til fráveru við løn er treytaður av, at ættleiðingarmyndugleikin frammanundan hevur gjørt av, at foreldrini, annað ella bæði, skulu vera heima í samband við, at tey fáa barnið. Foreldrini kunnu ikki vera í farloyvi við løn samstundis eftir hesi grein.
Stk. 7. Umframt farloyvi nevnt í stk. 2-6, hava lærarar rætt til farloyvi við ongari løn og uttan at missa starvsaldur soleiðis, at samlaða farloyvistíðarskeiðið tilsamans er 52 vikur eftir føðing ella eftir, at tey hava fingið barnið. Tíðarskeiðini eru samanhangandi, og farloyvi eftir
hesi grein skal vera avgreitt í seinasta lagi 52 vikur eftir føðing ella eftir, at tey hava fingið barnið.
Henda grein fær gildi frá í dag og er eisini galdandi fyri tær barnakonur, sum eru í barsilsfarloyvi við løn frá arbeiðsgevara.
6. Viðv. kt-økinum:
Partarnir eru samdir um at endurskoða § 4 í ískoyti til arbeiðstíðaravtaluna, sum viðvíkur kt-vørði. Herundir hvussu skipanin við akkordum skal verða broytt ella onnur skipan gjørd ístaðin umframt at viðgera markabýti millum land og kommunur á kt-økinum.
Partarnir eru samdir um at heita á Kommunufelagið at vera við í hesi endurskoðan.
Endurskoðanin skal verða liðug til 1. januar í 2019 við virknaði frá skúlaárinum 2019/20
Tórshavn 25. januar 2018
Føroya Lærarafelag Fíggjarmálaráðið
Semja millum Føroya Lærarafelag og Fíggjarmálaráðið
1. Sáttmálalaskeið og lønarhækkingar
Verandi sáttmáli verður endurnýggjaður frá 1. oktober í 2015 til tann 1. oktober í 2017.
· Tann 1. oktober í 2015 hækka mánaðarlønirnar 2,25%
· Tann 1. oktober í 2016 hækka mánaðarlønirnar 1,9%
2. Arbeiðstíðaravtalan
Avtalan er dagførd, og einstakar broytingar eru gjørdar galdandi frá 1. august í 2016:
· Ásetingarnar um rættiniðurskurð í § 9 eru umskipaðar. Frá at hava fingið ávísa tíð pr. næming er tað nú ásett, hvussu nógva tíð lærari fær til at rætta hvørja uppgávu.
Samstundis fer “Semja millum Mentamálaráðið og Føroya Lærarafelag um uppgávurætting” frá Summarmála í 2004 úr gildi
· Fyri at stuðla og vegleiða nýútbúnum lærarum er avtala um skipan við akkerslærara gjørd – grein 10.
· Skúlaleiðarar fáa samsýning eftir almennum reglum fyri skúlastýrisfundir.
3. Sáttmálin og lønartalvunar eru dagførd í mun til hesa semjuna. Eisini er flokkingaravtalan dagførd við teimum flokkingum gjørdar í sáttmálaskeiðinum (leiðslurnar í teimum stóru samanløgdu skúlunum í Tórshavn og Klaksvík).
Á Argjum tann 4. mars í 2016
Føroya Lærarafelag Fíggjarmálaráðið


text:
Víðu, fruktagóðu fløturnar í Ukraina og ovurnógva kolið gjørdu, at landið var eitt hitt sterkasta lýðveldið í Sovjetsamveldinum. Síðan Ukraina fekk sjálvstýri í 1991, hava viðurskiftini við Russland verið vánalig; serliga tí, at londini hava ikki verið samd um, hvør eigur vápn og skip, ið vóru samogn í sovjettíðini. Eisini er stríð ímillum fólkasløg; fimtingurin av fólkinum eru russar. Í 1986 var ringasta kjarnorkuvanlukka í heiminum í Tjernobyl í Norðurukraina. Geislavirkin evni vórðu spjadd ógvuliga víða um, skaddu fólk og dýr og dálkaðu mold og vatn.
Høvuðsstaðurin í Ukraina, Kiev, hevur mangan verið álopin uttanífrá. Í 9. øld var hann miðdepil í einum handilsríki, ið víkingar høvdu bygt. Seinni tóku mongolar býin, og í 14. øld kom hann undir Stórfúrstadømi Litava og frá 1569 undir pólska-litaviska ríkið. Í 17. øld tóku russar Kiev, og seinni vórðu Kiev og Ukraina limað inn í Sovjetsamveldið. Býurin fór ógvuliga illa í øðrum heimsbardaga, men var bygdur upp aftur í 1950- og 1960-árunum og er nú týdningarmikil samferðslu-, mentanar- og útbúgvingarmiðdepil.
Í Donetslækkanum í Eysturukreina eru størstu kolalindir í Evropa. Her eru eisini nógvur ídnaður og kola- og vatnorkuverk, sum veita fimtstørstu jarn- og stálvirkjum í heiminum ravmagn. Aðrar verksmiðjur gera metalið til og smíða skip og maskinur burtur úr tí. Men mong nám og mangar verksmiðjur geva lítið av sær, og ídnaðinum tørvar nýíløgur.
Næstan 75% av Ukraina eru fruktabarar fløtur, nevndar steppur. Stórur partur av hesum flatnalendi er veltur og av bestu kornjørð. Ukraina varð kallað "kornbing Sovjetsamveldisins", tí at so nógv korn, t.d. hveiti, mais, bygg, havri, bókhveiti og rugur, kom haðan. Yvir 20% av øllum korninum, Sovjetsamveldið brúkti í 1990, varð velt í Ukraina.
Langt eysturi í Evropa eru londini Ukraina og Moldava; landslagið er slætt, og jørðin er fruktagóð. Longri eysturi, ímillum Svartahav og Kaspiskahav, eru tey trý Kavkasuslýðveldini, Georgia, Armenia og Aserbadjan. Í 17. øld tók russiska zarveldið yvirræðið í hesum londum, og tá ið Sovjetsamveldið varð stovnað, gjørdust lýðveldini partur í tí. Londini fingu frælsið, tá ið Sovjetsamveldið fall fyrst í 1990-árunum. Fruktagóða landbúnaðarjørðin og stóra ráevnistilfeingið hava gjørt, at hesi lond eru ímillum tey ríkastu í gamla Sovjetsamveldinum. Høgu fjøllini í Kavkasus líva fyri tiltikna russiska vetrarkuldanum. Tað hevur við sær, at her er stór ferðavinna, helst á strondini við Svartahav.
Mesta fólkið í Ukraina og Moldava eru evropeisk og slavisk; men í Kavkasuslýðveldunum eru fleiri enn 50 fólkasløg. Sovjetstýrið í Moskva royndi at fáa burtur munin ímillum fólkasløgini í stóra samveldinum og noyddi tey, ið ikki vóru russar, at læra seg russiskt og taka við russiskari mentan, so at tey skuldu gloyma sína egnu mentan. Men mong fólkasløg á hesum leiðum hava eina ríka og stórbæra søgu og hava tvíhildið um egið mál og egna mentan.
Tá ið Sovjetsamveldið fall í 1991, og hesi lond gjørdust sjálvstøðug, tók hart stríð seg upp. Ymsar smátjóðir krevja at fáa vald yvir sínum landi; harðast hevur leikað á í Kavkasuslýðveldunum. Í Ukraina og Moldava eru viðurskiftini ring ímillum uppruna fólkið og mongu russarnar, ið vórðu eggjaðir at flyta higar í sovjettíðini.
Í hesum landøkjum er nógv kol, olja og gass, og londini gera og lata ógvuliga nógva orku. Í 1990 lótu hesi lond fjórðingin av allari orkuni, Sovjetsamveldið nýtti. Umframt kol úr Donetslækkanum í Ukraina og olju og gass úr Aserbadjan eru her eisini bygd kjarnorkuverk, vatnorkuverk og vindorkuverk. Nógvur metalmálmur, t.d. jarn, mangan, blýggj, sink, kopar og uran, koma eisini hiðani.
Høgu fjøllini í Kavkasus líva fyr kalda høgættarvindinum norðan av russisku víddunum. Tað ger, at grøði, sum ikki veksur aðrastaðni í gamla Sovjetsamveldinum, veksur væl her, til dømis te, vínber, nøtir, tubbak og bummull, sum verða seld gomlu sovjetisku lýðveldunum. Neyt og seyður ganga á biti í hálendinum.
Á ovurvíðu fløtunum í Ukraina og Moldava eru akrar, so langt eygað ber. Kornsløgini, teir dyrkað, eru hveiti, bygg, havri og mais. Her er ikki so nógv avfall sum í Kavkasuslýðveldunum, men breiðu, møku áirnar - tær størstu eru Dnepr og Dnjestr - gera, at væl ber til at veita vatn á fruktagóðu, svørtu moldina.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Kiev
Vídd: 603.700 km2
Fólkatal: 46.205.000
Alment mál: ukrainskt
Átrúnaður: flestu fólk eru kristin
Stýrirlag: fólkaræði, fleirflokkaskipan
Gjaldoyra: karbovanets (UAH)


text:
Eik stuðlar aftur í ár Føroya Sjómannadegi24-07-2012
Leygardagin 18. august verður Føroya Sjómannadagur fyri 8. ferð, og fyri kortum undirskrivaðu Eik Banki og Føroya Sjómannadagur samstarvsavtalu
Landsdystur í boccia24-07-2012
ÍSB skipar fyri landsdysti í boccia móti Onglandi. Eik stuðlar tiltakinum, ið verður í Runavík í døgunum 9. til 13. august 2012
Nemkontu í Eik20-07-2012
Øll lesandi skulu hava eina Nemontu, fyri at fáa SU frá danska statinum útgoldnan
Pisudagar 201220-07-2012
Aftur í ár skipa MFS og ASK saman við Eik fyri sera spennandi og viðkomandi tiltøkum fyri ung, ið fara undir víðari lesnað uttanlands
Eik lækkar rentuna04-07-2012
Rentan á sethúsalánum lækkar 0,2 prosentstig, meðan rentan á innlánum lækkar við upp til 0,4 prosentstigum


text:
20. juni 2018 vóru 25 ár liðin, síðan Brynjálvur og Ólavur komu í fast starv hjá IRF. Í hesum sambandi skipaði IRF fyri móttøku í Leirvík í gjár, har stjórin Poul Andrias Joensen ynsktu teimum báðum tillukku við degnum, handaði blómur og gávubræv, og ynskti framhaldandi gott samstarv og blíðan byr.
- Skrivstovufólk til IRF
- IRF ber posar út í vikuni
- Hey! Hevur tú seyð?
- Timburmóttøkan á Gjánoyri
- Gips má ikki brennast
- Væleydnað útbygging hjá IRF
- Hugsið um umhvørvið, tá tit taka nátar
- Pappírsendurnýtsla á breddan
- Filmskapping um at endurnýta meira pappír
- Trøllavík stongt vegna asfaltering
- IRF ynskir at ganga á odda fyri at gera Føroyar grønar
- Brynjálvur Jensen og Ólavur F. Johannessen 25 ára starvsdag
- Fýra starvsfólk fingið ÚSSM-prógv
- Fleiri trýstpressubingjur koma út á endurnýtsluplássini
- Rætting frá MBM: Skeiv áskrift á mjólkarpakkum
- Tyrvingarplássið í Oyndarfirði verður fríðkað
- Flugueitrið roynist sera væl
- IRF arbeiðir upp á at basa flugunum í grótbrotinum
- Skulu dekk vekk?
- IRF hevði yvirskot á 9,3 mió. kr.
- Áheitan frá IRF um at øll húsarhald fáa sær ruskstativ
- IRF og Tórshavnar kommuna kanna samstarvsmøguleikar
- Arbeiðsskúrur koppaði av vindi
- IRF fingið nýggjan skorstein
- Niðurtøka av gamla skorsteininum á Brennistøðini


text:
Vár Erlingsdóttir Eidesgaard úr Havnar Svimjifelag vann opna bólkin í Ólavsøkusvimjingini 2017, ið var svomin fríggjadagin úti á Molanum aftaná kappróðurin. Vár svam teinin, 400 m, á 5 min og 11 sekund.
Author: bartal
Listin yvir søguligum oyggjaleikasvimjarum er dagførdur
Úrslitini frá svimjingini á oyggjaleikum í Gotlandi vísa týðiliga framgongd aftaná ættarliðskiftið á Jersey í 2015 og sum heild liggur svimjingin í einum aldutoppi, ið byrjaði á Rhodos í 2007. Til samans hava svimjarnir fingið 76 gull-, 49 silvur- og 49 bronsuheiðursmerki tey seinastu 10 árini. Her skal minnast til, at føroysku svimjarnir luttóku ikki á Bermuda í 2013. Taka vit øll gullheiðursmerkini í svimjing hjá føroyingum síðan 1985 so er talið 101.
Continue reading Listin yvir søguligum oyggjaleikasvimjarum er dagførdur
Video frá Ólavsøkusvimjing 2015
Nú bert nakrir fáir tímar eru til Ólavsøkusvimjingin 2016 byrjar (umleið kl 17:05) kunnu vit hyggja hvussu svimjingin gekst í fjør. Góða ólavsøku 🙂
Pál snýttur fyri finalupláss tá Sun Yang avlýsti vegna pínu
Kinesiski Sun Yang møtti ikki upp til 1500 frí finaluna í kvøld vegna pínu í bringuni. Sun Yang segði á tíðindafundi aftaná kappingina, at hann hevði pínu í bringuni aftaná hann hevði vunnið 800 frí mikudagin.
Sun Yang var ikki í bíðirúminum 20 min undan finaluna í kvøld, sum krav er, og Sun Yang nevndi ikki á tíðindafundinum, nær hann valdi at avlýsa. Men hann boðaði ikki fyriskiparunum frá. Fyriskiparnir áttu í slíkari støðu at boða Páli frá so at hann kundi svimja í finaluni í staðin. Men hetta hendi ikki. Formaðurin í Svimjisambandinum, Rókur í Jákupsstovu, sigur, at tey mótmæltu á staðnum, men tá var ov seint. Væntandi kemur eitt eftirspæl, tað vil siga eitt mótmæli frá Svimjisamband Føroya.
Rókur sigur, at finalutíðirnar vóru ikki imponerandi, so um Pál hevði svomið sítt besta, so hevði hann fingið medalju. Gregorio Paltrinieri úr Italia vann og setti nýtt evropeiskt met við tíðini 14:39.67. Connor Jaeger úr USA og Ryan Cochrane úr Kanada vunnu silvur og bronsu við ávikavist 14:41.20 og 14:51.08. Norðurlendska metið hjá Páli er 14:46.33.
Haraftrat hevði Pál óivað klárað kravtíðina til OL, sum hann gjørdi í innleiðandi riðli, um hann svam í finaluna. Sum er má Pál bíða til í vár 2016 fyri at klára kravtíðina, tí serligu donsku krøvini siga, at bert HM finalutíðir kunna brúkast til OL so tíðliga í kappingarárinum:
“Svømmere kan opnå direkte kvalifikation til OL ved at opnå en top-8 placering ved VM i Kazan i 2015 i en tid under OL-kravtiden i en eller flere individuelle olympiske discipliner.” kelda Dansk Svømmeunion. OL-kravtíðin er 15:07.53. Pál svam innleiðandi 14:58.52.
Katie Ledecky nýtt heimsmet í 1500 frí
Amerikanska Katie Ledecky setti nýtt heimsmet í 1500 frí í síðsta innleiðandi riðli fyri løtu síðani í Kazan. Hennara nýggja met er 15:27.71. Gamla metið hjá henni var 15:28.36. Lotte Friis royndi seg í næstsíðsta riðli og svam næstbesta tíð í morgun við 15:54.23. Lena Rannváardóttir úr Havnar Svimjifelag royndi seg eisini í greinini, og svam tá 18:21.09, sum hevði verið stórt persónligt met um ikki hon í Portugal herfyri longu hevði betrað nógv um tað, niður á 18:09.25. Áðrenn tað var metið hjá Lenu 18:32.85, frá Danish Open í mars mánaða. Finalan í 1500 frí hjá kvinnum verður í annaðkvøld. Sí fleiri úrslit her.
Sarah Sjöström setti nýtt heimsmet í 100 firvald
Svenska Sarah Sjöström setti nýtt heimsmet í 100 firvald hálvfinaluni í Kazan í gjár við tíðini 55.74. Amerikanska Dana Vollmer átti gamla metið frá OL 2012, ið var 55.98. Jeanette Ottesen úr Danmark svam næstskjótasta tíð í hálvfinaluni. Hennara tíð var 57.04. Finalan í 100 firvald verður í kvøld. Kanska kann Sarah betra um heimsmetið tá. Sí úrslitini her.
Sarah Sjöström á bana 4. Inge Dekker (NED) á bana 5 og Katerine Savard (CAN) á bana 3.
Sun Yang vann 400 frí
Sun Yang vann 400 frí á heimsmeistarastevnuni í Kazan í gjárkvøldi. Tíðin hjá honum var 3:42.58. Tvey og trý vóru James Guy úr Stórabretlandi og Ryan Cochrane úr Kanada við ávikavist 3:43.75 og 3:44.59. James Guy legði harðast út við Sun Yang undir liðini til 100m vóru eftir, tá Sun Yang fór frá honum í spurtinum.
Sun Yang á bana 4, Cochrane á bana 3, Guy á bana 5 og Wojdak á bana 2.
Continue reading Sun Yang vann 400 frí
USA og Avstralia fyri fyrstu ferð ikki í 4×100 frí finalu
Menninir hjá USA og Avstralia megnaðu ikki í morgun at svimja seg í 4×100 frí finalu. Tað er ongantíð hent fyrr í HM á langbana. Liðini hjá USA og Avstralia, sum vanliga eru millum favorittarnar, blivu ávikavist nr 11 og 13, og vóru tí ikki millum 8 tey fremstu í skulu svimja finalu í kvøld. Tíðirnar hjá USA og Avstralia vóru nakað spakuligari enn undanfarnu HM kappingar, og tað kann gerast trupult hjá liðunum, kanska serliga hjá Avstralia, at klára kravið til OL í Rio komandi ár. Russar settu skjótasta tíð í morgun, og eru favorittar í kvøld í heimahyli.
Continue reading USA og Avstralia fyri fyrstu ferð ikki í 4×100 frí finalu
Sun Yang skjótastur í 400 frí innleiðandi
Nakrir av kappingarneytunum hjá Pál Joensen hava kappast í morgun í 400 frí innleiðandi. Skjótastur í morgun var Sun Yang við tíðini 3:44.99. Landsliðsvenjarin hjá Kina, Yaho Zhengjie, sáddi annars iva um støðið hjá Sun Yang fyrr í ár. Í kvøld verður finalan í 400 frí svomin.
Listin yvir søguligum oyggjaleikasvimjarum er dagførdur
Nú eru úrslitini frá Jersey tald við í yvirlitinum av søguligum oyggjaleikasvimjarum. Ovast er Pál Joensen við 21 gull, 9 silvur og 3 bronsur. Gevi gætur at liðkappingarnar eru ikki taldar við. Nýggj í topp 10 er Sára R Nysted úr Susvim. Hon er komin beinleiðis inn sum nr 4 við 4 gull og 2 bronsur eftir Pál, Høgna T Hansen og Elspa Mørkøre. Sára hevur samstundis sett met sum mest vinnandi debutantur. Gamla metið átti Pál Joensen, tá hann, sum oyggjaleikadebutantur, vann 3 einstaklinga gull á Rhodos í 2007.
Astrið, Ásbjørg, Signhild og Sára
Continue reading Listin yvir søguligum oyggjaleikasvimjarum er dagførdur


text:
Mikudagin 23. mai 2018, var skipa fyri gongutúri í Morskranesi.
Menning Jacobsen var frásøgufólk á túrinum, og greiddi hann frá ymiskum, ið hevur merkt bygdasøguna í Morskranesi. Menning dugdi væl at greiða frá, og við hjálp frá øðrum ið vóru møtt til túrin, fingu vit ein áhugaverdan túr runt í bygdini.
Aftaná gongutúrin var drekkamuður at fáa í verkstaðnum hjá Mortani Justesen.
Omanfyri 50 fólk vóru við á túrinum. Fleiri av teimum ið møttu, vóru fólk sum eru búsitandi ymsastaðni runt í landinum, men eru slektað úr Morskranesi.
Nakrar myndir frá túrinum eru at síggja í myndasavninum.